রাজধানীতে রাজ করতে এগিয়ে বিজেপি, চাপে আপ

নয়াদিল্লি: শনিবার সাতসকালে দিল্লির বিদায়ী মুখ্যমন্ত্রী অতিশী (Atishi) বলেছেন, অরবিন্দ কেজরিওয়াল (Arvind Kejriwal) চতুর্থবারের জন্য মুখ্যমন্ত্রী হতে চলেছেন। কিন্তু ভোটগণনা শুরু হতেই চিত্রটা অন্য। আম আদমি পার্টিকে (AAP) পিছনে ফেলে ক্রমশ এগিয়ে চলেছে ভারতীয় জনতা পার্টি (BJP)। এখনও কোনও আসনে জয়ী ঘোষণা হয়নি, তবে ইতিমধ্যেই অর্ধেকের বেশি আসনে এগিয়ে গিয়েছে পদ্ম শিবির। মাত্র একটি আসনে এগিয়ে ভারতের জাতীয় কংগ্রেস (Congress)।

কেজরিওয়াল, অতিশী এবং মণীশ সিসোদিয়ার (Manish Sisodia) মতো আপ-এর হেভিওয়েট প্রার্থীরা পিছিয়ে আছেন। দলের কনভেনর নয়াদিল্লি আসনে বিজেপির পরভেশ শর্মার বিরুদ্ধে লড়ছেন। কালকাজি আসনে অতিশীর লড়াই রমেশ বিধুরির সঙ্গে। জঙ্গপুরায় তরবিন্দর সিং মারওয়ার মুখোমুখি সিসোদিয়া।

আরও পড়ুন: ‘মোহিনী’কে কেন ৫০০ কোটির সম্পত্তি দিয়ে গেছেন রতন টাটা?

রাজধানীর আসন সংখ্যা ৭০, ফলে সরকার দখলের ম্যাজিক ফিগার ৩৬। ২৪ বছর ধরে দিল্লি দখলের স্বপ্ন অধরাই রয়েছে বিজেপির। এমনকী কেন্দ্রে ক্ষমতায় ২০১৪ সালে আসলেও এখনও রাজধানীর মসনদে বসা হয়নি তাদের। কিন্তু এবার এগজিট পোলের হিসেবেই গেরুয়া ঝড়ের পূর্বাভাস দেওয়া হয়েছিল। সকাল ৯টা পর্যন্ত গণনায় সেই ট্রেন্ডই দেখা যাচ্ছে। বিজেপি এগিয়ে ৪৩টি আসনে এবং আপ ২৬টি আসনে।